b'\n_START_ARTICLE_\nKoleno\n_START_PARAGRAPH_\nKoleno je najve\xc4\x8dji sklep v telesu. Je zveza med \xc4\x8dvr\xc5\xa1ema stegnenice, zgornjo povr\xc5\xa1ino golenice in poga\xc4\x8dico. Zaradi neskladnosti sklepnih povr\xc5\xa1in sta med stegnenico in golenico vlo\xc5\xbeena dva vezivno hrustan\xc4\x8dna vlo\xc5\xbeka - meniskusa (meniscus lateralis et medialis). Medialni meniskus ima obliko odprtega C in je manj gibljiv od stranskega. Oba meniskusa sta pritrjena na zgornjo sklepno povr\xc5\xa1ino golenice (facies articularis superior tibiae) ob interkondilarni eminenci. Sklep oja\xc4\x8dujejo anterolateralna vez, notranja in zunanja obstranska vez, sprednja in zadnja kri\xc5\xbena vez ter kita \xc5\xa1tiriglave stegenske mi\xc5\xa1ice (lig. patellae). Sklep je po mehaniki kombiniran, te\xc4\x8dajast in \xc4\x8depast s pre\xc4\x8dno in vzdol\xc5\xbeno le\xc5\xbee\xc4\x8dima osema.\n_START_SECTION_\nMi\xc5\xa1ice, ki sodelujejo pri gibanju\n_START_PARAGRAPH_\nSklep se lahko upogiba (flektira) in izteza (ekstendira), rotira pa le, kadar je sklep delno upognjen. Pomembnej\xc5\xa1i fleksorji kolenskega sklepa so mi\xc5\xa1ice: biceps femoris, semitendinosus, semimembranosus in gracilis (na stegnu) ter mi\xc5\xa1ice triceps surae, popliteus in plantaris (na goleni).'